เงินนอกตบเท้าเข้าไทย
ธปท.แจงเน้นลงทุนตราสารหนี้คาดรอคิวอีก3.5พันล้านดอลล์
16 ส.ค. 2555

ธปท.แจงเน้นลงทุนตราสารหนี้คาดรอคิวอีก3.5พันล้านดอลล์
ธปท.เผยเงินทุนยังไหลเข้าไทยสุทธิ ส่วนใหญ่เลือกเข้าตลาดพันธบัตร
นายสิงห์ชัย บุณยโยธิน ผู้อำนวยการอาวุโส ฝ่ายตลาดการเงิน ธนาคารแห่งประเทศไทย (ธปท.) กล่าวว่า ตั้งแต่ช่วงเดือน ก.ค.ที่ผ่านมาจนถึงขณะนี้ เงินทุนต่างชาติสุทธิยังไหลเข้ามาในประเทศไทยอย่างต่อเนื่อง โดยส่วนใหญ่จะเลือกเข้ามาลงทุนในตลาดพันธบัตรของไทยทุกประเภทอายุทั้งระยะสั้นและระยะยาว และเข้าลงทุนในปริมาณที่มากกว่าตลาดหุ้น
นายสิงห์ชัย กล่าวว่า ภาวะดังกล่าวเป็นเหมือนกันแทบทุกประเทศในภูมิภาคนี้ โดยเฉพาะประเทศมาเลเซียยิ่งมีเงินทุนต่างชาติไหลเข้ามาลงทุนมากกว่าไทยเสียอีก ซึ่ง ธปท.จะติดตามเงินทุนไหลเข้าอย่างใกล้ชิดว่าจะกระทบต่อเศรษฐกิจในภาพรวมอย่างไร
“ก่อนหน้านี้ประมาณเดือน พ.ค.ปีนี้ เงินทุนต่างชาติจะไหลออก แต่ตั้งแต่เดือน มิ.ย.ก.ค. จนถึงช่วงนี้ยังไหลเข้าสุทธิ แต่ปริมาณเงินที่ไหลเข้าไม่ได้มหาศาลหรือมากผิดปกติจนสร้างผลกระทบต่อตลาดการเงินอัตราแลกเปลี่ยนของไทยอย่างที่หลายฝ่ายเป็นห่วง แต่เรายังต้องติดตามดูอย่างใกล้ชิด” นายสิงห์ชัย กล่าว
สำหรับเงินทุนเคลื่อนย้ายล่าสุด ณ สิ้นเดือน มิ.ย. พบว่าเงินทุนไหลออกสุทธิ 635 ล้านเหรียญสหรัฐ หรือประมาณ 2 หมื่นล้านบาท ลดลงจากเดือนก่อนหน้าที่มีเงินทุนไหลออกสุทธิถึง 3,002 ล้านเหรียญสหรัฐ หรือประมาณ 9.45 หมื่นล้านบาท ตามปัจจัยในต่างประเทศ
ขณะที่กระทรวงการคลัง รายงานว่า ขณะนี้นักลงทุนปรับพอร์ตการลงทุนมายังหลักทรัพย์ที่มีผลตอบแทนคงที่ เช่น พันธบัตรรัฐบาลและหุ้นกู้รัฐวิสาหกิจและเอกชน โดยในไตรมาสแรกการลงทุนในตราสารทุนจากต่างประเทศมีเงินทุนไหลเข้ามูลค่า 2,550 ล้านเหรียญสหรัฐ เพิ่มขึ้นจากช่วงเดียวกันของปีก่อน 817% สำหรับการลงทุนในตราสารหนี้จากต่างประเทศนั้น มีเงินทุนไหลเข้า 4,261 ล้านเหรียญสหรัฐ เพิ่มขึ้นจากช่วงเวลาเดียวกันของปีก่อน 65.3% และในไตรมาส 34 คาดว่าจะเข้ามาอีกไม่น้อยกว่า 3,500 ล้านเหรียญสหรัฐ จึงต้องติดตามอัตราแลกเปลี่ยนว่าจะผันผวนมากน้อยแค่ไหน